Un accident soldat cu moartea unei femei a mobilizat importante forțe ale poliției, după ce șoferul ce l-a produs, aflat în stare avansată de ebrietate, a fugit de la locul accidentului. S-a întâmplat sâmbătă seara, 9 martie, în satul Leucești, comuna Preutești din județul Suceava.
Imediat ce au aflat despre accident, 30 de polițiști rutieri din Poliția Municipiului Fălticeni au pornit cu 12 autospeciale, au organizat filtre rutiere și au blocat toate căile de acces din zona accidentului. Astfel au reușit identificarea și prinderea în mai puțin de 30 de minute a șoferului băut care a produs un accident rutier mortal și a părăsit locul faptei, punând în pericol iminent și viața altor persoane.
1S-a stabilit că un autoturism care rula pe drumul comunal din localitate a acroșat pe o femeie de 63 de ani, localnică, ce se deplasa în calitate de pieton în zona acostamentului. În urma impactului femeia a decedat.
Șoferul nu a oprit la locul accidentului și a părăsit în viteză zona.
Deși nu existau martori și indicii privind vehiculul implicat, imediat au fost mobilizate toate echipajele din cadrul a trei subunități din proximitate, efectuându-se blocaje totale în trafic prin polițiștii rutieri, iar echipajele de ordine publică au fost mobilizate pentru perierea tuturor drumurilor comunale și obținerea de informații.
La scurt timp polițiștii au obținut o informație cu privire la faptul că un autoturism condus de un șofer posibil băut a acroșat ușor o mașină parcată pe raza satului Huși, din aceeași comuna Preutești.
Imediat a fost deplasat în zonă un echipaj din cadrul Compartimentului Rutier Poliția Municipiului Fălticeni, la scurt timp fiind identificat și blocat în trafic un autoturism care circula din sens opus și care prezenta urme de avarii în partea din față.
Șoferul a fost extras din autoturism fără probleme, deși a opus rezistență și a fost recalcitrant. Acesta a fost legitimat în persoana unui bărbat de 34 de ani, din com. Preutești.
Acesta a fost testat cu aparatul etilotest, rezultatul fiind de 1,17 mg/l alcool pur în aerul expirat, fiind transportat la unitate medicală pentru recoltarea probelor biologice de sânge. De asemenea, șoferul a fost testat și cu aparatul drugtest rezultatul fiind negativ", a declarat comisarul șef Ionuț Epureanu, purtătorul de cuvânt al IPJ Suceava.
Șoferul este cercetat penal și riscă ani grei de închisoare pentru cumulul mai multor infracțiuni: ucidere din culpă, părăsirea locului accidentului și conducere unui autoturism sub influența băuturilor alcoolice sau a altor substanțe.
Reamitim cititorilor noștri că, de anul trecut, modificările legislative nu mai permit acordarea unor pedepse cu suspendare pentru șoferii care conduc fără permis sau cu permisul suspendat, sub influența alcoolului sau a stupefiantelor și provoacă accidente din care rezultă decesul unor persoane, aceștia vor fi condamnați la închisoare cu executare. Legea nr. 213 din 2023 care modifică articolul 91 din Codul Penal prevede: (3^1) Nu se poate dispune suspendarea executării pedepsei sub supraveghere în cazul infracțiunilor prevăzute la art. 192 alin. (2) și (3), dacă acestea au fost săvârșite în condițiile art. 335 sau 336.
Articolele menționate se referă la următoarele infracțiuni:
- nu deținea permis de conducere;
- deținea un permis de conducere necorespunzătorcategoriei din care făcea parte vehiculul respectiv ori permisul i-a fost retras sau anulat ori exercitarea dreptului de a conduce i-a fost suspendată sau nu avea dreptul de a conduce autovehicule;
- a condus un vehicul pentru care legea prevede obligativitatea deținerii permisului de conducere având o îmbibație alcoolică de peste 0.80 g/l alcool pur în sânge;
- a condus un vehicul pentru care legea prevede obligativitatea deținerii permisului de conducere sub influența substanțelor psihoactive.
Angela Croitoru